**Reproş Celui de sus**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când l-ai făcut Tu, Doamne, pe Adam,

Dup-al Tău chip şi-a Ta asemănare,

Inteligent, frumos, i-ai dat şi-un gram

În plus peste un kil de nepăsare,

Pe Eva, însă…-Ţi spun, ca-ntre bărbaţi,

Cu toate ce i-ai dat ei ce-i al ei

Să-mi dai Tu cazne grele, să mă baţi,

Nu te pricepi, măi Tată, la femei!

Gândindu-mă, în van, plin de durere,

Dar asta să rămână între noi,

De ascultai atunci a mea părere,

N-aveam acum în casă tărăboi,

Că-Ţi amintesc povestea a’ cu mărul,

Şi n-are rost să umbli cu mănuşi,

Când a muşcat să afle adevărul,

Cum…tare curioasă o făcuşi!

Aşa că, Tată…-i numa vina Ta,

Şi-am martori serioşi, nu-i băşcălie,

Ca la-nceput, mereu dau de belea…

Pe toate vrea şi azi ca să le ştie!

Valeriu Cercel